## Zakon o zaštiti sorti poljoprivrednog bilja

### NN 131/1997 (5.12.1997.), Zakon o zaštiti sorti poljoprivrednog bilja

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ZAŠTITI SORTI POLJOPRIVREDNOG BILJA**

Proglašavam Zakon o zaštiti sorti poljoprivrednog bilja, koji je donio
zastupnički dom Sabora Republike Hrvatske na sjednici 21. studenoga 1997.

Broj: 081-97-1973/1
Zagreb, 28. studenog 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O ZAŠTITI SORTI POLJOPRIVREDNOG BILJA**

I. TEMELJNE ODREDBE

Članak 1.

Ovim se Zakonom uređuje način i postupak zaštite sorti poljoprivrednog
bilja, postupak stjecanja oplemenjivačkog prava i zaštita nositelja oplemenjivačkog
prava.

Članak 2.

U smislu ovoga Zakona pojedini izrazi imaju ova značenja:

1. Sorta poljoprivrednog bilja (u daljnjem tekstu: sorta) skupina je
biljaka unutar najniže botaničke sistematske jedinice koja se odlikuje
izražajnošću svojstava određenog genotipa ili kombinacije genotipova, razlikovanjem
od bilo koje druge sorte prema barem jednom od navedenih svojstava, te
kao cjelina ostaje nepromijenjena nakon umnažanja ili na kraju svakoga
svojstvenog ciklusa umnažanja.

2. Oplemenjivač sorte (u daljnjem tekstu: oplemenjivač) je fizička ili
pravna osoba koja je radila na oplemenjivanju nove sorte, kreirala je ili
otkrila novu sortu.

3. Oplemenjivačko pravo jest pravo oplemenjivača ili njegova pravnog
sljednika određeno ovim Zakonom.

Članak 3.

(1) Oplemenjivačko pravo stječe oplemenjivač sorte.

(2) Zajedničko oplemenjivačko pravo stječu oplemenjivači ako je na stvaranju
sorte radilo više oplemenjivača.

(3) Ako je na stvaranju sorte radilo više oplemenjivača odvojeno, oplemenjivačko
pravo stječe oplemenjivač koji je prvi podnio zahtjev za stjecanje oplemenjivačkog
prava.

Članak 4.

(1) Oplemenjivačko pravo stječe fizička osoba, državljanin Republike
Hrvatske s prebivalištem u Republici Hrvatskoj ili pravna osoba sa sjedištem
u Republici Hrvatskoj.

(2) Strana fizička ili pravna osoba uživa u zaštiti oplemenjivačkog
prava u Republici Hrvatskoj ista prava kao i domaće osobe ako to proizlazi
iz međunarodnih ugovora koji obvezuju Republiku Hrvatsku.

(3) U postupku pred ustanovom koja obavlja poslove zaštite sorti, tijelima
državne uprave i sudovima strane pravne i fizičke osobe ostvaruju ista
prava iz ovoga Zakona putem punomoćnika koji se bavi zastupanjem u postupku
zaštite sorte kao domaće pravne ili fizičke osobe.

Članak 5.

(1) Poslove zaštite sorata poljoprivrednog bilja, određene ovim Zakonom,
obavlja Zavod za sjemenarstvo i rasadničarstvo (u daljnjem tekstu: zavod).

(2) Za praćenje stanja u području zaštite sorti, za davanje stručnih
mišljenja i prijedloga u tom području, u Ministarstvu poljoprivrede i šumarstva
(u daljnjem tekstu: Ministarstvo) osniva se Povjerenstvo za zaštitu sorti
poljoprivrednog bilja.

(3) Povjerenstvo iz stavka 2. ovoga članka osniva i njihova predsjednika,
članove i tajnika imenuje ministar poljoprivrede i šumarstva (u daljnjem
tekstu: ministar), rješenjem koje se objavljuje u "Narodnim novinama".

(4) Predsjedniku, članovima i tajniku Povjerenstva pripada naknada koju
odredi ministar.

(5) Ministar može osnivati i druga radna tijela radi rješavanja specifičnih
poslova iz stavka 2. ovoga članka.

Članak 6.

(1) U obavljanju poslova zaštite sorti Zavod vodi sljedeće upisnike:

1. Upisnik zahtjeva za stjecanje oplemnjivačkog prava,

2. Upisnik oplemenjivačkog prava,

3. Upisnik prenesenog oplemenjivačkog prava,

4. Upisnik ustupljenog oplemenjivačkog prava,

5. Upisnik zastupnika.

(2) Upisnici iz stavka 1. ovoga članka javni su.

(3) Sadržaj, oblik i način vođenja upisnika iz stavka 1. ovoga članka
propisuje ministar.

(4) Zavod izdaje službeno glasilo (u daljnjem tekstu: glasilo Zavoda)
u kojem se objavljuju podaci o pravu kojim se štite nositelji oplemenjivačkog
prava koji su upisani u upisnike iz stavka 1. ovoga članka.

II. ZAŠTITA SORTI

Članak 7.

(1) Sorta je zaštićena stjecanjem oplemenjivačkog prava.

(2) Oplemenjivačko pravo stječe se kada je sorta: nova, prepoznatljiva,
ujednačena, postojana i označena imenom.

(3) Popis biljnih vrsta koje se mogu zaštititi stjecanjem oplemenjivačkog
prava donosi ministar.

Članak 8.

(1) Sorta je nova ako se na dan podnošenja zahtjeva za stjecanje oplemenjivačkog
prava nije prodavala ili je s dopuštenjem oplemenjivača ustupljena u gospodarske
svrhe jednu godinu u Republici Hrvatskoj ili četiri godine izvan Republike
Hrvatske.

(2) Za sorte vinove loze i drugih drvenastih kultura rok iz stavka 1.
ovoga članka iznosi šest godina.

(3) Sorta je prepoznatljiva ako se jasno razlikuje od svake druge priznate
sorte, već opće poznate u vrijeme podnošenja zahtjeva. Isto vrijedi i za
sorte koje se na temelju podnesenih zahtjeva nalaze u postupku priznavanja
ili zaštite sorte u Republici Hrvatskoj ili inozemstvu.

(4) Sorta je ujednačena ako je ujednačena u svojim karakterističnim
svojstvima.

(5) Sorta je postojana ako njezina karakteristična svojstva ostanu nepromijenjena
nakon ponovljenog umnažanja ili na kraju svakoga svojstvenog ciklusa umnažanja.

Članak 9.

(1) Ime sorte iz članka 7. ovoga Zakona može sadržavati jednu riječ,
najviše tri riječi, ili kombinaciju slova i brojeva, ili kombinaciju riječi
i slova, ili kombinaciju riječi i brojeva.

(2) Nije dozvoljeno za ime sorte koristiti oznaku koja:

1. onemogućuje identifikaciju sorte.

2. može prouzročiti zabunu glede podrijetla, nastanka, svojstava, vrijednosti
ili identiteta sorte, ili identiteta oplemenjivača,

3. je identična ili može upućivati na zamjenu s imenom sorte koja je
u zemlji ili nekoj drugoj državi članici Međunarodne organizacije za zaštitu
biljnih vrsta (u daljnjem tekstu: UPOV) već označena takvim imenom, a pripada
istoj ili srodnoj botaničkoj vrsti,

4. je jednaka ili može biti zamijenjena s imenom koje treća strana koristi
već otprije,

5. se odnosi isključivo na svojstva koja su zajednička i za druge sorte
iste vrste,

6. se sastoji od botaničkog ili uobičajenog imena roda ili vrste, ili
uključuje takvo ime koje može dovesti do zabune,

7. upućuje da je sorta izvedena od neke poznate ili njoj srodne sorte,

8. uključuje riječi kao "sorta, kultivar, forma, hibrid, križanac" ili
prijevod takvih riječi.

(3) Ako je sorta već zaštićena u drugoj državi, članici UPOV-a, ili
ako je zahtjev za zaštitu iste sorte podnesena u toj državi, može se ime
sorte koje je predloženo ili registrirano u drugoj državi predložiti i
registrirati kao ime prijavljene sorte.

(4) Ako ime sorte koje se koristi u drugoj državi ne odgovara jezično,
podnositelj zahtjeva predložit će u roku od 3 mjeseca od dana podnošenja
zahtjeva, drugo ime za prijavljenu sortu.

Članak 10.

Svaka osoba koja ponudi na tržište reprodukcijski materijal sorte za
koju je stečeno oplemenjivačko pravo, mora i nakon isteka oplemenjivačkog
prava koristiti registrirano ime sorte.

III. SADRŽAJ I TRAJANJE OPLEMENJIVAČKOG PRAVA

*1. Nastanak oplemenjivačkog prava*

Članak 11.

Oplemenjivač sorte stječe oplemenjivačko pravo danom upisa u Upisnik
oplemenjivačkog prava.

*2. Sadržaj oplemenjivačkog prava*

Članak 12.

(1) Dopuštenje oplemenjivača za korištenje reprodukcijskog materijala
zaštićene sorte potrebno je:

1. za proizvodnju ili reprodukciju,

2. za kondicioniranje reprodukcijskog materijala za sjetvu ili sadnju,

3. kod ponude za prodaju,

4. kod prodaje ili drukčijeg utrživanja

5. za uvoz ili izvoz,

6. za skladištenje i preradu.

(2) Zaštita iz stavka 1. ovoga članka teče od dana podnošenja zahtjeva
za stjecanje oplemenjivačkog prava.

(3) Dopuštenje oplemenjivača nije potrebno za oplemenjivanje novih sorti
i za korištenje u pokusima.

Članak 13.

Dopuštenje iz članka 12. stavka 1. ovoga Zakona odnosi se i na sorte:

1. koje su dobivene od zaštićene sorte, a genetski su bliske zaštićenoj
sorti,

2. koje se ne razlikuju jasno od zaštićene sorte,

3. koje za proizvodnju reprodukcijskog materijala trebaju stalno zaštićenu
sortu.

*3. Trajanje oplemenjivačkog prava*

Članak 14.

Oplemenjivačko pravo traje:

1. za vinovu lozu, voćke, ukrasno drveće i njihove podloge - 20 godina,

2. za sve druge vrste bilja - 15 godina.

Članak 15.

(1) Za stjecanje i trajanje oplemenjivačkog prava plaćaju se troškovi
u skladu s ovim Zakonom i propisima donesenim na njegovoj osnovi.

(2) Troškove iz stavka 1. ovoga članka utvrđuje ministar.

(3) Ako troškovi u postupku za stjecanje oplemenjivačkog prava ne budu
plaćeni, zahtjev za stjecanje oplemenjivačkog prava se odbacuje.

Članak 16.

Oplemenjivačko pravo prestaje:

1. odricanjem nositelja oplemenjivačkog prava,

2. istekom vremena na koje je stečeno oplemenjivačko pravo,

3. poništenjem oplemenjivačkog prava,

4. ako troškovi za održavanje zaštićene sorte nisu plaćeni ni u naknadno
određenom roku od šest mjeseci.

IV. POSTUPAK STJECANJA OPLEMENJIVAČKOG PRAVA

*1. Pokretanje postupka*

Članak 17.

(1) Stjecanje oplemenjivačkog prava ostvaruje se u upravnom postupku
koji vodi Zavod.

(2) U svim pitanjima koja nisu uređena ovim Zakonom na odgovarajući
se način primjenjuju odredbe Zakona o općem upravnom postupku.

Članak 18.

(1) Postupak za stjecanje oplemenjivačkog prava pokreće se podnošenjem
zahtjeva Zavodu.

(2) Zavod zaprima i zahtjev kojim se zahtijeva stjecanje oplemenjivačkog
prava u inozemstvu ako je to u skladu s međunarodnim ugovorima kojima je
pristupila Republika Hrvatska.

(3) Postupak za stjecanje oplemenjivačkog prava pokreće se i podnošenjem
zahtjeva u inozemstvu ako je tako određeno međunarodnim ugovorom kojem
je pristupila Republika Hrvatska. Pravni učinak priznatih prava iz takvih
zahtjeva izjednačen je s pravima koja su priznata na temelju tuzemnih zahtjeva,
osim ako nije međunarodnim ugovorom drukčije određeno.

(4) Uz zahtjev iz stavka 1. ovoga članka za stjecanje oplemenjivačkog
prava dostavlja se i određena količina reprodukcijskog materijala za sortu
za koju se traži oplemenjivačko pravo.

(5) Zahtjev se podnosi na hrvatskom jeziku.

(6) Način i postupak stjecanja oplemenjivačkog prava propisuje ministar.

Članak 19.

(1) Na zahtjevu iz članka 18. ovoga Zakona zabilježit će se dan i sat
njegovog podnošenja, a to se navodi i u potvrdi o primitku zahtjeva koja
se izdaje podnositelju.

(2) Datum podnošenja zahtjeva jest datum kada je u Zavodu zaprimljen
zahtjev koji ispunjuje uvjete za upis u Upisnik zahtjeva za stjecanje oplemenjivačkog
prava (u daljnjem tekstu: Upisnik zahtjeva).

(3) Reprodukcijski materijal sorte za koju se traži oplemenjivačko pravo
i priložena dokumentacija smatra se tajnom.

Članak 20.

Zavod objavljuje zahtjev za stjecanje oplemenjivačkog prava, a i svako
povlačenje ili odbijanje zahtjeva, u glasilu Zavoda.

*2. Ispitivanje zahtjeva za stjecanje oplemenjivačog prava*

Članak 21.

(1) Nakon podnošenja zahtjeva za stjecanje oplemenjivačkog prava Zavod
ispituje ispunjuje li zahtjev uvjete za upis u Upisnik zahtjeva.

(2) Uvjete za upis u Upisnik iz stavka 1. ovoga članka propisuje ministar.

Članak 22.

(1) Ako zahtjev ispunjuje propisane uvjete za stjecanje oplemenjivačkog
prava, upisuje se u Upisnik zahtjeva s datumom podnošenja zahtjeva, a podnositelju
se izdaje potvrda.

(2) Ako zahtjev ne ispunjuje uvjete propisane ovim Zakonom, Zavod će
pisano pozvati podnositelja da otkloni nedostatke u roku, koji ne može
biti dulji od tri mjeseca, računajući od dana dostave poziva za otklanjanje
uočenih nedostataka.

(3) Ako podnositelj zahtjeva otkloni nedostatke u roku iz stavka 2.
ovoga članka, prijava se upisuje u Upisnik zahtjeva s datumom primitka
akta kojim su otklonjeni nedostaci.

(4) Ako podnositelj zahtjeva ne otkloni nedostatke u ostavljenom roku,
zahtjev se zaključkom odbacuje.

Članak 23.

(1) Ako su plaćeni troškovi za objavu zahtjeva za stjecanje oplemenjivačkog
prava u glasilu Zavoda, zahtjev se objavljuje nakon proteka tri mjeseca
od dana njegova podnošenja.

(2) Objava zahtjeva iz stavka 1. ovoga članka sadrži podatke o datumu
podnošenja, o imenu i adresi podnositelja zahtjeva te o imenu i svojstvima
sorte.

(3) Objavom zahtjev iz stavka 2. ovoga članka postaje dostupan svakoj
zainteresiranoj osobi.

Članak 24.

(1) Nakon upisa zahtjeva u Upisnik zahtjeva, Zavod izvodi dokaze za
stjecanje oplemenjivačkog prava.

(2) Zavod ispituje sortu za koju se traži oplemenjivačko pravo ako ne
raspolaže dokazima da sorta ispunjuje uvjete iz članka 7. stavka 2. ovoga
Zakona.

(3) Podnositelj zahtjeva mora do određenog roka osigurati Zavodu reprodukcijski
materijal sorte za koju se traži oplemenjivačko pravo.

(4) Ispitivanja iz stavka 2. ovoga članka Zavod može povjeriti specijaliziranim
ustanovama u drugim državama i priznati rezultate tih ispitivanja.

(5) Zavod će priznati i rezultate ispitivanja postupka priznavanja novostvorenih
i stranih sorti ako su ispunjeni uvjeti iz članka 7. stavka 2. ovoga Zakona.

*3. Stjecanje oplemenjivačkog prava*

Članak 25.

(1) Ako se u postupku ispitivanja utvrdi da su ispunjeni uvjeti propisani
u članku 24. ovoga Zakona, Zavod izdaje rješenje o stjecanju oplemenjivačkog
prava za ispitivanu sortu, a oplemenjivačko pravo upisuje se u Upisnik
oplemenjivačkog prava.

(2) Datum upisa u Upisnik iz stavka 1. ovoga članka je datum donošenja
rješenja o stjecanju prava.

(3) Ako se u postupku ispitivanja utvrdi da sorta za koju se traži oplemenjivačko
pravo ne ispunjuje propisane uvjete, Zavod će donijeti rješenje o odbijanju
stjecanja oplemenjivačkog prava.

(4) Rješenja iz stavka 2. i 3. ovoga članka objavljuju se u službenom
glasilu Zavoda.

Članak 26.

(1) Protiv rješenja i zaključaka donesenih u postupku stjecanja oplemenjivačkog
prava može se izjaviti žalba u roku od tri mjeseca od dana dostave rješenja
ili zaključaka.

(2) Žalba se podnosi Povjerenstvu za žalbe koje se osniva u Ministarstvu.
Povjerenstvo sačinjavaju tri člana.

(3) Povjerenstvo za žalbe osniva rješenjem i njegove članove imenuje
ministar.

(4) Članovima Povjerenstva pripada naknada koju odredi ministar.

Članak 27.

(1) Svaki nositelj oplemenjivačkog prava dužan je u vremenu korištenja
oplemenjivačkog prava osigurati Zavodu reprodukcijski materijal za sorte
za koju mu je priznato to pravo.

(2) Nositelj oplemenjivačkog prava plaća naknadu za održavanje oplemenjivačkog
prava tijekom korištenja prava, koju odredi ministar.

Članak 28.

(1) Nakon objave o stjecanju oplemenjivačkog prava u glasilu Zavoda
izdaje se isprava.

(2) Uz ispravu o stjecanju oplemenjivačkog prava, na zahtjev oplemenjivača,
može se priložiti spis stečenoga oplemenjivačkog prava.

(3) Izgled i sadržaj isprave iz stavka 1. ovoga članka propisuje ministar.

Članak 29.

(1) Rješenjem o stjecanju oplemenjivačkog prava, pravo stječe podnositelj
koji je prvi podnio zahtjev za stjecanje oplemenjivačkog prava.

(2) Ako je zahtjev za stjecanje oplemenjivačkog prava podnijelo zajednički
više oplemenjivača, rješenjem će se oplemenjivačko pravo priznati svakom
oplemenjivaču.

(3) Rješenjem iz stavka 2. ovoga članka ne mogu se utvrditi međusobna
prava oplemenjivača.

*4. Posebne odredbe o postupku za stjecanje oplemenjivačkog
prava*

Članak 30.

U roku od šest mjeseci od dana objave rješenja o stjecanju oplemenjivačkog
prava u glasilu Zavoda, osoba koja dokaže svoj pravni interes može uložiti
prigovor kojim osporava podnositelju zahtjeva da je oplemenjivač sorte
ili da sorta ne ispunjuje uvjete iz članka 7., 8., 9. ili 25. ovoga Zakona.

Članak 31.

(1) Nakon provedenog postupka o prigovoru Zavod donosi rješenje kojim
se prigovor usvaja ili odbija.

(2) Rješenjem kojim se odlučuje o prigovoru, ako se prigovor usvaja
izmijenit će se ili ukinuti osporavano rješenje o stjecanju oplemenjivačkog
prava.

Članak 32.

Rješenje o stjecanju oplemenjivačkog prava proglasit će se ništavim
ako se utvrdi da u vrijeme stjecanja oplemenjivačkog prava nisu postojali
uvjeti propisani ovim Zakonom.

Članak 33.

Ako podnositelj prijedloga za proglašenje rješenja ništavim odustane
od svojeg prijedloga, Zavod može nastaviti postupak po službenoj dužnosti.

V. PRIJENOS I USTUPANJE KORIŠTENJA OPLEMENJIVAČKOG PRAVA

*1. Prijenos oplemenjivačkog prava*

Članak 34.

(1) Nositelj stečenoga oplemenjivačkog prava može svoje pravo, potpuno
ili djelomično, prenijeti ugovorom na drugoga.

(2) Odredba stavka 1. ovoga članka odnosi se i na podnositelja zahtjeva.

Članak 35.

(1) Ugovor o prijenosu prava iz članka 34. ovoga Zakona mora biti sastavljen
u pisanom obliku.

(2) Ugovor iz stavka 1. ovoga članka upisuje se u Upisnik prenesenog
oplemenjivačkog prava.

(3) Ugovor koji nije sastavljen u pisanom obliku nema pravni učinak
prema trećim osobama.

*2. Ustupanje korištenja oplemenjivačkog prava*

Članak 36.

(1) Za ustupanje korištenja oplemenjivačkog prava sklapa se ugovor o
licenciji u skladu s ovim Zakonom i drugim propisima.

(2) Ugovor o licenciji mora biti sastavljen u pisanom obliku.

(3) Odredba stavka 1. ovoga članka odnosi se i na podnositelja zahtjeva.

(4) Ako je zahtjev podnijelo više osoba ili ako je oplemenjivačko pravo
steklo više osoba, za ugovor o licenciji potrebna je suglasnost svih osoba.

Članak 37.

(1) Ugovor o licenciji sadrži obvezno: trajanje licencije, opseg licencije
te visinu naknade za ustupljeno korištenje oplemenjivačkog prava.

(2) Ugovor iz stavka 1. ovoga članka upisuje se u Upisnik ustupljenog
oplemenjivačkog prava.

(3) Ugovor o licenciji koji nije upisan u Upisnik iz stavka 2. ovoga
članka nema pravni učinak prema trećim osobama.

*3. Obvezna licencija*

Članak 38.

(1) Ako nositelj oplemenjivačkog prava, sam ili preko drugoga, ne koristi
ili nedovoljno koristi to pravo, pravo može steći druga osoba, uz obvezu
plaćanja naknade nositelju oplemenjivačkog prava.

(2) Zavod može na zahtjev zainteresirane osobe dodijeliti obveznu licenciju
ako:

1. nositelj oplemenjivačkog prava sam ili preko drugog korisnika licencije
ne proizvodi ili ne prodaje dovoljne količine reprodukcijskog materijala
ili proizvoda,

2. je korištenje oplemenjivačkog prava od javnog interesa.

(3) Obveznu licenciju može steći samo osoba koja dokaže da raspolaže
reprodukcijskim materijalom te stručnim, proizvodnim, tehničkim i financijskim
uvjetima za korištenje oplemenjivačkog prava.

(4) Obvezna licencija stječe se na tri godine, a može se produljiti
ako se utvrdi da postoje uvjeti za novo stjecanje.

Članak 39.

Nositelj obvezne licencije ima obvezu nositelju oplemenjivačkog prava
plaćati naknadu koju sporazumno odrede obje stranke, a ako se ne postigne
sporazum, visinu i način plaćanja pravedne naknade utvrđuje Zavod.

Članak 40.

(1) O Zahtjevu za stjecanje obvezne licencije odlučuje Zavod.

(2) Zahtjev za stjecanje obvezne licencije ne može se podnijeti prije
isteka pet godina od stjecanja oplemenjivačkog prava.

VI. SUDSKA ZAŠTITA

*1. Tužba protiv povrede oplemenjivačkog prava*

Članak 41.

(1) Osoba koja povrijedi pravo iz prijavljenog ili stečenoga oplemenjivačkog
prava odgovara za štetu prema općim propisima o naknadi štete.

(2) Osoba čije je pravo povrijeđeno može, osim naknade štete, tražiti
da se osobi koja je povrijedila njezino pravo zabrani daljnje obavljanje
radnje kojom se čini povreda te da se presuda kojom se utvrđuje povreda
objavi o trošku tuženika.

(3) Povreda oplemenjivačkog prava jest svako neovlašteno gospodarsko
korištenje oplemenjivačkog prava.

Članak 42.

(1) Tužba zbog povrede oplemenjivačkog prava može se podnijeti u roku
od tri godine od dana kad je tužitelj saznao za povredu učinitelja.

(2) Nakon isteka roka od pet godina od dana učinjene povrede tužba se
ne može podnijeti.

(3) Postupanje po tužbi zbog povrede oplemenjivačkog prava hitno je,
a tužba se podnosi nadležnom sudu.

*2. Tužba za osporavanje stečenoga oplemenjivačkog prava*

Članak 43.

Nositelj oplemenjivačkog prava može tužbom kod nadležnog suda tražiti
za vrijeme trajanja stečenoga oplemenjivačkog prava da ga sud proglasi
nositeljem oplemenjivačkog prava ako je isto pravo priznato i registrirano
na ime druge osobe.

Članak 44.

(1) U roku od tri mjeseca od dana dostave pravomoćne sudske odluke kojom
je usvojen tužbeni zahtjev tužitelj ima pravo tražiti od Zavoda upis u
Upisnik oplemenjivačkog prava te da mu se izda odgovarajuća isprava.

(2) Ako osoba iz stavka 1. ovoga članka ne podnese zahtjev za upis,
oplemenjivačko će se pravo brisati iz Upisnika oplemenjivačkog prava.

Članak 45.

Prava koja je treća osoba pribavila od ranijeg nositelja prava vrijede
i za novog nositelja prava ako su bila upisana u odgovarajući Upisnik ili
uredno prijavljena za upis prije zabilježbe sudskog spora.

*3. Tužba oplemenjivača za stjecanjem oplemenjivačkog prava*

Članak 46.

(1) Oplemenjivač može tužbom kod nadležnog suda tražiti da ga se navede
u svim ispravama koje se odnose na stjecanje oplemenjivačkog prava.

(2) Smrću oplemenjivača pravo na podnošenje tužbe prelazi na njegove
nasljednike.

(3) Tužba iz stavka 1. ovoga članka može se podnijeti sve dok traje
postupak stjecanja oplemenjivačkog prava i sve dok traje to pravo.

VII. ZASTUPANJE

Članak 47.

(1) Pravne i fizičke osobe koje se bave zastupanjem u postupku stjecanja
oplemenjivačkog prava moraju biti upisane u Upisnik zastupnika.

(2) Način i postupak upisa, uvjete koje moraju ispunjavati pravne i
fizičke osobe koje se bave zastupanjem propisuje ministar.

VIII. NADZOR NAD PROVEDBOM ZAKONA

Članak 48.

Upravni nadzor nad provedbom ovoga Zakona i Zavoda prenijetim mu poslovima
državne uprave provodi Ministarstvo.

IX. PRIJELAZNE I ZAVRŠNE ODREDBE

Članak 49.

Propise za provedbu ovoga Zakona donijet će ministar u roku od jedne
godine od dana stupanja na snagu ovoga Zakona.

Članak 50.

Iznimno od članka 8. stavka 1. ovoga Zakona, za sorte koje su priznate
sukladno propisima koji su važili do stupanja na snagu ovoga Zakona, oplemenjivač
sorte ili njegov pravni sljednik mogu u roku od godine dana od dana stupanja
na snagu ovoga Zakona podnijeti zahtjev za stjecanje oplemenjivačkog prava.

Članak 51.

Do početka obavljanja djelatnosti od strane Zavoda iz članka 5. ovoga
Zakona, a najdulje godinu dana od dana stupanja na snagu ovoga Zakona,
njegovi poslovi obavljat će se u skladu s propisima koji su bili na snazi
do stupanja na snagu ovoga Zakona.

Članak 52.

Ovaj Zakon stupa na snagu osmoga dana od dana objave u "Narodnim novinama".

Klasa: 320-20/96-02/01
Zagreb, 21. studenoga 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 131/1997-1888